વિધાનસભામાં પ્રજાના પ્રશ્નોની ચર્ચા થાય, સરકાર ગંભીરતાપૂર્વક એના ઉત્તર વાળે અને પ્રજાને સંતોષ થાય એવી કાર્યવાહી સરકાર પાસે વિપક્ષ કરાવી શક્યાનો સંતોષ લે એવું ઝાઝું બન્યું નહિ. ગૃહમાં પ્રશ્નોત્તર કાળમાં મંત્રીઓ થકી લાંબાં લાંબાં ભાષણો કરીને વધુ પ્રશ્નોની ચર્ચા હાથ ધરવાનું ટાળવાનો સત્તા પક્ષનો વ્યૂહ સફળ થતો લાગ્યો. વિપક્ષનો અસંતોષ વધ્યો. વિપક્ષની વાત ‘પોઇન્ટ ઓફ ઓર્ડર’ પર પણ સાંભળવા કે કહેવા દેવાની અધ્યક્ષની તૈયારી નહિ હોવાની ફરિયાદ કોંગ્રેસ તરફથી સતત થઈ. મામલો મારામારી સુધી પહોંચવા પાછળ પણ સત્તા પક્ષના સભ્ય થકી ઉશ્કેરણી અને ગાળાગાળી કરાયાની ફરિયાદ કોંગ્રેસે કરી. વિધાનસભામાં મારામારીનાં દશ્યોનાં અમુક જ ફુટેજ બહાર આવ્યાં, જ્યારે ભાજપના ધારાસભ્યોએ અમરીશ ડેરને નીચે પટકીને ગડદાપાટુ કર્યું હોવાના કે ભાજપના જગદીશ પંચાલને જ મારવા ભણી પ્રતાપ દૂધાત કેમ દોડી ગયા, એ બધાનો ઉત્તર ગૃહની કાર્યવાહીનો સંપૂર્ણ ફુટેજ પ્રસારિત થાય તો જ મળે, એવું વિપક્ષનું માનવું હતું.